钦定古今图书集成/理学汇编/学行典/第100卷 > 朱子大全集四 > 《答应仁仲》
## 钦定古今图书集成/理学汇编/学行典/第100卷 > 朱子大全集四 > 《答应仁仲》

自几道来，闻欲相访，日伫来音，比归不至，深以惘然。
后得吕子约书，乃知已尝经婺，乃竟而相失，尤以为
恨。归来，乃领向来所惠书，虽已远，犹足慰意也。比日
秋冷，远惟德履佳胜。熹一出狼狈不可言，几道必已
详言之矣。归来已决杜门之计，读书益有味。但祠请
专人，愆期未返，未知此事定复如何？度亦不出三五
日，当见果决也。甚久欲一见贤者，今既不遂，因书有
以见告者，切幸不外《启蒙》《小学》二书，偶未有本，后便
续寄去。《中庸》等书未敢刻，闻有盗印者，方此追究未
定，甚以为挠也。因便布此，未能尽所欲言。

又

《大学》《中庸》屡改，终未能到得无可改处。《大学》近方稍
似少病。道理最是讲论时说得透，才涉纸墨，便觉不
能及其一二，纵说得出，亦无精彩，以此见圣贤心事。
今只于纸上看如何见得到底，每一念此，未尝不抚
卷慨然也。